Kanopiniai

Kanopiniai žvėrys – gyvūnai, kurių galūnės evoliucijos eigoje virto kanopomis. Paplitę visuose žemynuose, išskyrus Antarktidą ir Australiją (čia gyvena tik introdukuoti kanopiniai). Išskiriami du šių žvėrių būriai – neporakanopiai (Perissodactyla) ir porakanopiai (Artiodactyla). Kai kurie mokslininkai tryniakojus taip pat laiko kanopiniais. Šie gyvūnai labai įvairiaus dydžio ir išvaizdos. Mažiausio kanopinio javinio elniuko (Tragulus javanicus) kūno aukštis 20-25 cm, masė – 2-2,5 kg. Didžiausio kanopinio žirafos (Giraffa camelopardalis) kūno aukštis ties ketera 3,3 m, o iki viršugalvio iki 6 m. Stambiausi kanopiniai – didysis hipopotamas (Hippopotamus amphibius), baltasis raganosis (Ceratotherium simum), kurių masė 3-4 tonos. Laukiniai kanopiniai gyvūnai yra svarbi ekosistemų dalis. Daug kur pasaulyje jie vis dar medžiojami. Šiuo metu pasaulyje gyvena virš 200 kanopinių rūšių. Šis skaičius nėra tikslus, nes kai kurias rūšis zoologai vadina porūšiais ir atvirkščiai. Remiantis naujausiais genetiniais tyrimais kai kurių kanopinių sistematinis statusas pasikeitė.Baleišis R., Pasaulio kanopiniai žvėrys, Vilnius: Vilniaus universiteto Ekologijos institutas, 2006.

 Neporakanopiai 
Būdingiausias šių stambių žolėdžių bruožas – priekinių ir užpakalinių galūnių sandara. Geriausiai išsivystęs užpakalinių galūnių trečiasis pirštas, sudarantis pagrindinę kūno atramą. Šoniniai pirštai silpnesni. Galinius pirštų narelius saugo kietos kanopos. Neporakanopiai išsivystė dabartinėje Šiaurės Amerikoje vėlyvajame paleocene, mažiau nei 10 mln. metų po dinozaurų išmirimo. Šiuo metu paplitę Azijoje, Afrikoje ir Pietų Amerikoje.

Būrį sudaro du pobūriai ir trys šeimos:

Pobūris. Hippomorpha
 Arkliniai (Equidae). Pasaulyje 1 gentis ir 7-9 rūšys.
Pobūris. Ceratomorpha
 Tapyriniai (Tapiridae). Pasaulyje 1 gentis ir 4 rūšys.
 Raganosiniai (Rhinocerotidae). Pasaulyje 4 gentys ir 5 rūšys.

 Porakanopiai 

Būdingiausias bruožas – pradinė keturpirštė kojų sandara. Galūnės ašis eina tarp didžiausių: III bei IV – geriausiai išsivysčiusių pirštų: II ir V gerokai mažesni, reikalingi vaikštant per klampų gruntą: I pirštas išnykęs. Pirštų galai aptraukti ragine makštimi – kanopa. Gerų bėgikų visos kojų dalys pailgėjusios. Raktikaulių nėra. Paplitę visuose žemynuose, išskyrus Antarktidą, o Australijoje ir Naujojoje Zelandijoje gyvena tik aklimatizuotos rūšys.

Būryje 10 šeimų ir apie 220 rūšių. Lietuvoje – 3 šeimos ir 8 rūšys.

 Pobūris. Neatrajojantieji (Nonruminantha, Suiformes)
 Šeima. Kiauliniai (Suidae)
 Šeima. Pekariniai (Tayassuidae)
 Šeima. Hipopotaminiai, arba begemotiniai (Hippopotamidae)
 Pobūris. Tryniakojai (Tylopoda)
 Šeima. Kupranugariniai (Camelidae)
 Pobūris. Atrajotojai (Ruminantia)
 Šeima. Elniukiniai (Tragulidae)
 Šeima. Kabarginiai (Moschidae)
 Šeima. Elniniai (Cervidae)
 Šeima. Žirafiniai (Giraffidae)
 Šeima. Šakiaraginiai (Antilocapridae)
 Šeima. Dykaraginiai (Bovidae, arba Cavicornia)
 Pošeimis. Dukeriai (Cephalophinae)
 Pošeimis. Arklinės antilopės (Hippotraginae)
 Pošeimis. Galvijinės antilopės (Alcelaphinae)
 Pošeimis. Tikrosios antilopės (Antilopinae)
 Pošeimis. Ožkos, avys (Caprinae)
 Pošeimis. Jaučiai (Bovinae)
 Pošeimis. Vandeniniai ožiai (Reduncinae)
 Pošeimis. Impalos (Aepycerotinae)
 Pošeimis. Stirninės antilopės (Peleinae)

 Šaltiniai 

Kategorija:Žinduoliai
Kategorija:Porakanopiai
Kategorija:Neporakanopiai